Նախ և առաջ պետք է գալիք վարչապետը խիստ տեսանելի նկարագրի Հայաստանի Հանրապետության բնակչության մեծամասնության հայեցի ապրելակերպն իր հայրենիքում։ Ըստ ՀՀ Սահմանադրության` Հայաստանը սոցիալական պետություն է։ Բնականաբար, գալիք վարչապետն ու կառավարությունը պետք է սոցիալական արդարությունը դարձնեն իրենց գործունեության գերակայություն։ Եվ ահա ես, ծառան ձեր հեզ, անհամբեր սպասում եմ, թե օրեր անց յուր վարչապետական ճառում ինչ ճանապարհներ կնշի գալիք կառավարության ղեկավարը, որոնք առնվազն կկրկնապատկեն կենսաթոշակները, նվազագույն աշխատավարձը, զուգահեռաբար էապես կիջեցնեն գազի և էլեկտրաէներգիայի սակագինը և այլն, և այլն։ Եվս մեկ, այս անգամ ռազմավարական, գերխնդիր նշենք։ 3-րդ հանրապետության մեծագույն սայթաքումներից մեկը միջին խավի լուսանցքային վիճակն է։ Ակնհայտ է, որ Հայաստանից գլխավորապես արտագաղթել է հենց միջին խավը, կայանալով որպես կայուն և շենացնող հանրային խավ օտար ափերում։